Document ID: 32009L0108

DIREKTIVA KOMISIJE 2009/108/ES
z dne 17. avgusta 2009
o spremembi Direktive 97/24/ES Evropskega parlamenta in Sveta o določenih sestavnih delih in značilnostih dvo- ali trikolesnih motornih vozil zaradi prilagoditve tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/24/ES Evropskega parlamenta in Sveta z dne 18. marca 2002 o homologaciji dvo- ali trikolesnih motornih vozil in o razveljavitvi Direktive Sveta 92/61/EGS (1) in zlasti člena 17 Direktive,
ob upoštevanju naslednjega:
(1)
Direktiva 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil (2) je ena od posamičnih direktiv za namene postopka ES-homologacije dvo- ali trikolesnih motornih vozil, ki je določen v Direktivi 2002/24/ES.
(2)
Za upoštevanje posebnega obnašanja hibridnih vozil, je treba prilagoditi postopek homologacijskega preskusa, ki se uporablja za merjenje plinastih onesnaževal iz dvo- in trikolesnih motornih vozil. Zato je primerno sprejeti postopek, podoben postopku iz Pravilnika UN/ECE št. 83 o emisijah okolju škodljivih snovi glede zahtev za gorivo.
(3)
Za zagotovitev skladnosti hibridnih vozil z mejnimi vrednostmi hrupa iz Direktive 97/24/ES v vseh načinih delovanja vozila je treba prilagoditi tudi postopek homologacijskega preskusa za merjenje hrupa iz Direktive 97/24/ES.
(4)
Direktivo 97/24/ES je zato treba ustrezno spremeniti.
(5)
Ukrepi, predvideni s to direktivo, so v skladu z mnenjem Odbora za prilagajanje tehničnemu napredku -
SPREJELA NASLEDNJO DIREKTIVO:
Člen 1
Direktiva 97/24/ES se spremeni:
1.
Priloga II k poglavju 5 Direktive 97/24/ES se spremeni v skladu s Prilogo I k tej direktivi.
2.
Priloga III k poglavju 9 Direktive 97/24/ES se spremeni v skladu s Prilogo II k tej direktivi.
3.
Priloga IV k poglavju 9 Direktive 97/24/ES se spremeni v skladu s Prilogo III k tej direktivi.
Člen 2
1. Države članice z učinkom od 1. maja 2010 iz razlogov, ki se nanašajo na ukrepe proti onesnaževanju zraka ali emisijam hrupa, ne zavrnejo podelitve ES-homologacije ali prepovejo registracije, prodaje ali začetek uporabe dvo- ali trikolesnih motornih vozil, ki so v skladu z Direktivo 97/24/ES, kakor je spremenjena s to direktivo.
2. Države članice z učinkom od 1. maja 2010 iz razlogov, ki se nanašajo na ukrepe proti onesnaževanju zraka ali emisijam hrupa, zavrnejo podelitev ES-homologacije za vsak nov tip dvo- ali trikolesnega motornega vozila, ki ni v skladu z Direktivo 97/24/ES, kakor je spremenjena s to direktivo.
Člen 3
1. Države članice sprejmejo zakone in druge predpise, potrebne zaradi uskladitve s to direktivo, najpozneje do 30. aprila 2010. Komisiji takoj posredujejo besedila navedenih predpisov.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 17. avgusta 2009

Labels: 8
14
20